b'\n_START_ARTICLE_\nMerenre II.\n_START_SECTION_\nDokazi\n_START_PARAGRAPH_\nMerenre Nemtjemsaf II. je dokazan v 4. vrstici 6. kolone Torinskega seznama kraljev, sestavljenega v poznem ramze\xc5\xa1kem obdobju. Njegovo ime je na seznamu izbrisano, ohranjena pa je dol\xc5\xbeina vladanja: eno leto in en mesec po Pepiju II. Dokazan je tudi v 39. vnosu na Abido\xc5\xa1kem seznamu kraljev, sestavljenem med vladanjem Setija I. Seznam je eden od najbolj ohranjenih zgodovinskih dokumentov s konca Starega kraljestva in za\xc4\x8detka prvega vmesnega obdobja Egipta. Abido\xc5\xa1ki seznan je edini, na katerem je omenjeno Nemtjensafovo prestolno ime Merenre. V kasnej\xc5\xa1ih virih je kot Mentesupis  omenjen v Manetonovi Egiptiaki (Zgodovina Egipta). Vladal  je eno leto. _NEWLINE_Edini artefakt, ki je zanesljivo pripadal Merenreju, so po\xc5\xa1kodovana la\xc5\xbena vrata z napisom Sa-nesu semsu Nemtyemsaf  - Starej\xc5\xa1i faraonov sin Nemtjemsaf, ki so jih odkrili v Neitini piramidi.  Neit je bila polsestra in kraljica Pepija II. in zelo verjetno Merenrejeva mati. Vsebina napisa ka\xc5\xbee, da je bil napisan verjetno pred Merenrejevim prihodom na prestol. Drug artefakt, ki je  morda pripadal Merenreju, je odlok za za\xc5\xa1ito posmrtnih kultov kraljic  Ankesenpepi I. in Neit, odkrit v templju kraljice Neit.  \xc4\x8ce je odlok resni\xc4\x8dno njegov, je bilo njegovo Horovo ime S[...]tawy, kar pomeni Tisti, ki je dve de\xc5\xbeeli \xe2\x80\xa6.\n_START_SECTION_\nVladanje\n_START_PARAGRAPH_\nMerenre II. je nasledil svojega o\xc4\x8deta Pepija II. po njegovem ekstremno dolgem vladanju, ki je domnevno trajalo 94 let. O Merenrejevem vladanju ni nobenega zanesljivega podatka, zagotovo pa je vladal v obdobju propadanja centralne oblasti in rasti mo\xc4\x8di lokalnih guvernerjev \xe2\x80\x93 nomarhov. Manj kot tri leta po njegovi smrti se je Staro egip\xc4\x8dansko kraljestvo v kaosu kon\xc4\x8dalo in za\xc4\x8delo prvo vmesno obdobje Egipta.  Merenre II. je morda zase za\xc4\x8del graditi piramido, verjetno v Sahari v bli\xc5\xbeini piramide svojega o\xc4\x8deta.\n_START_SECTION_\nHerodotova zgodba\n_START_PARAGRAPH_\nGr\xc5\xa1ki zgodovinar Herodot v svojih Zgodbah omenja legendo, da se je kraljica Nitokris ma\xc5\xa1\xc4\x8devala drhali za umor njenega brata in mo\xc5\xbea, domnevno Merenreja II., tako, da je vse njegove morilce zbrala na banketu in jih utopila._NEWLINE_Zdaj velja, da je ime Nitokris rezultat  zdru\xc5\xbeitve in popa\xc4\x8ditve imena resni\xc4\x8dnega  faraona  in Merenrejevega naslednika  Ne\xc4\x8derkare Siptaha.'